Božidar Prosenjak rođen 19. kolovoza 1948. godine u Koprivnici. Djetinjstvo je proveo u podravskom selu Kuzmincu. Tamo je započeo svoje školovanje, nastavio ga zatim u Koprivnici, Parizu i Zagrebu, gdje je diplomirao romanistiku na Filozofskom fakultetu. Zaposlio se u Velikoj Gorici kao novinar i urednik kulture u listu i na radiju.

Godine 1980. pokreće i više od šesnaest godina uređuje biblioteku "Albatros" u Velikoj Gorici. Uređuje također časopise Matice hrvatske u Velikoj Gorici i Društva hrvatskih književnika u Zagrebu. Od godine 1984. djeluje kao slobodni umjetnik. Član je Društva hrvatskih književnika i Republičke zajednice samostalnih umjetnika Hrvatske, gdje je niz godina i član Upravnih tijela.

Objavljuje prozne, pjesničke, dramske i kritičke tekstove u dnevnom i periodičnom tisku, na radiju i televiziji. Surađuje u časopisima za djecu "Modra lasta", "Radost", "Smib", "Zvrk" i dr. Radovi su mu uvršteni u zbornike, antologije, školsku lektiru i školske udžbenike, leksikone, enciklopedije te u međunarodnu digitalnu knjižnicu u San Franciscu u SAD-u na hrvatskom, engleskom i japanskom jeziku. U izdavačkoj kući Alfa radi kao urednik biblioteke Knjiga za mladež za što je 2013. Primio pohvalu Nagrade „Grigor Vitez“. Od 2012. s Dubravkom Težak i Dianom Zalar čini prvo uredništvo časopisa Književnost i dijete pri Društvu hrvatskih književnika. 2011. Primio je Povelju grada Velike Gorice za životno djelo. Neki su mu tekstovi prevedeni na više od 20 svjetskih jezika.

Djela: "A", zbirka pjesama i kratkih proza za djecu (Karlovac, 1980.); zbirke pjesama „Kralj“ (Velika Gorica, 1993.), „Zrno soli“ (Zagreb, 2000.), „Na tenki žici“ (Zagreb, 2001.), „Krilato dijete“ (Zagreb, 2004.), aforizmi „Malo svjetlo“ (Zagreb, 2005.), romani: "Divlji konj" (Zagreb, 1989.), „Šetnja sa starcem“ (Zagreb, 2001.), „Plavičaste krijesnice“ (Zagreb, 2007.), „Put u središte srca – Intranet“ (Zagreb, 2007.), „Čežnja za hrvatskim nebom“ (Samobor, 2007.), „Tesar“ (Zagreb, 2009.), „Prva kravata“ (Zagreb, 2013.), zbirku priča "Sijač sreće" (Zagreb 1997.); 30-ak slikovnica: "Isusovo rođenje" (Zagreb, 1995.), "Golub i sokol" (Zagreb, 1995.), "Legende o sv. Nikoli" (Zagreb, 1996.), "Miš" (Zagreb, 1997.), "Kućni ljubimci" (Velika Gorica, 1997.) "Sveta Lucija" (Velika Gorica, 1998.) …

Za svoj književni rad Božidar Prosenjak je primio više uglednih nagrada, a najznačajnije su "Ivana Brlić-Mažuranić" i "Grigor Vitez" (Zagreb, 1989. za roman Divlji konj)